b'\n_START_ARTICLE_\nAnton Tamarut (1960.)\n_START_PARAGRAPH_\nAnton Tamarut (Novalja, 29. kolovoza 1960.), hrvatski rimokatoli\xc4\x8dki sve\xc4\x87enik Kr\xc4\x8dke biskupije, teolog i pjesnik, profesor Katoli\xc4\x8dko bogoslovnog fakulteta u Zagrebu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Novalji na Pagu. Zavr\xc5\xa1iv\xc5\xa1i osnovnu \xc5\xa1kolu, sjemeni\xc5\xa1te je poha\xc4\x91ao u Pazinu pa u Zadru. Maturirao je 1979. godine. Oti\xc5\xa1ao je u Rijeku na filozofsko-teolo\xc5\xa1ki studij, koji je natsavio 1982. u Rimu na Gregoriani, papinskom sveu\xc4\x8dili\xc5\xa1tu. Antonov stric Anton Tamarut, netom zare\xc4\x91en za \xc5\xa1ibenskog biskupa, zaredio je sinovca za sve\xc4\x87enika 31. o\xc5\xbeujka 1986. u rodnoj \xc5\xbeupi u Novalji. Tamarut je magistrirao dogmatsku teologiju 1987. u Rimu. Nakon toga bio je sve\xc4\x87enik u Krku u biskupskom ordinarijatu jednu godinu te \xc4\x8detiri godine, do 1992., u Rijeci u Bogoslovskom sjemeni\xc5\xa1tu. Doktorirao 1993. na Gregoriani na Teolo\xc5\xa1kom fakultetu tezom na njema\xc4\x8dkom Slika Bo\xc5\xbeja kao teolo\xc5\xa1ko mjesto nauka o milosti. Milost kao blizina Boga u djelima Ivana Goluba (Bild Gottes als locus theologicus der Gnadenlehre\xc2\xa0: die Gnade als Nahe Gottes in den Werken von Ivan Golub). Iste godine postao je predava\xc4\x8d dogmatske teologije na Teologiji u Rijeci. Radi i u pastoralu. U Zagrebu je od 2003. gdje predaje na KBF-u. Podru\xc4\x8dje posebna Tamarutova zanimanja su teolo\xc5\xa1ka antropologija i sakramentologija. Aktivan u lai\xc4\x8dkoj udruzi Kr\xc5\xa1\xc4\x87anski kulturni centar, \xc4\x8diji je duhovnik.  Na KBF-u predaje izborni predmet \xc4\x8covjek kao slika Bo\xc5\xbeja i Umjetnost kao locus theologicus te seminar Teologija prijateljstva._NEWLINE_Pi\xc5\xa1e pjesme na \xc4\x8dakav\xc5\xa1tini. Uvr\xc5\xa1ten u antologiju \xc4\x8cakavsko pjesni\xc5\xa1tvo XX. stolje\xc4\x87a\xc2\xa0: tusculum antologija koju je priredio Milorad Stojevi\xc4\x87.\n_START_SECTION_\nDjela\n_START_PARAGRAPH_\nObjavio knjige Obiteljsko lice Crkve, Bog - otac i majka, Da bimo imali udjela s Kristom\xc2\xa0: izabrane teme iz sakramentalne teologije, Dom ljubavi i kr\xc5\xa1\xc4\x87anske radosti\xc2\xa0: teologija i duhovnost braka i obitelji\xc2\xa0: molitva prije i poslije zajedni\xc4\x8dkoga obiteljskog blagovanja\xc2\xa0: obiteljska slu\xc5\xbeba rije\xc4\x8di\xc2\xa0: obiteljska molitva krunice, Euharistija\xc2\xa0: otajstvo vjere i dar \xc5\xbeivota, Odu\xc5\xa1evljeno bez fanatizma\xc2\xa0: teolo\xc5\xa1ka razmi\xc5\xa1ljanja, Smijem biti slab\xc2\xa0: teologija za svaki dan, Stvoren za ljubav\xc2\xa0: kr\xc5\xa1\xc4\x87anski pogled na \xc4\x8dovjeka, Volim kad se smije\xc5\xa1, zbirke pjesama Nasmijana svjetlost svijeta, Sjemenke svjetlosti i Volim kad se smije\xc5\xa1. \xc4\x8clanke objavio u Rije\xc4\x8dkom teolo\xc5\xa1kom \xc4\x8dasopisu, Bogoslovskoj smotri, Crkvi u svijetu, Studia lexicographica, Radovi Leksikografskoga zavoda "Miroslav Krle\xc5\xbea". Razdio za dru\xc5\xa1tvene i humanisti\xc4\x8dke znanosti, i pjesme u Knji\xc5\xbeevnoj Rijeci. Urednik knjige Svijetli trag.'